b'\n_START_ARTICLE_\nTamar (Raamattu)\n_START_PARAGRAPH_\nTamar (hepr. \xd7\xaa\xd6\xb8\xd6\xbc\xd7\x9e\xd6\xb8\xd7\xa8, kreik. \xce\x98\xce\xb1\xce\xbc\xce\xb1\xcf\x81, vuoden 1938 raamatunsuomennoksessa Taamar) on Ensimm\xc3\xa4isess\xc3\xa4 Mooseksen kirjassa mainittu Juudan mini\xc3\xa4. Tamar on my\xc3\xb6s Peresin ja Serahin \xc3\xa4iti.\n_START_SECTION_\nVanhassa testamentissa\n_START_PARAGRAPH_\nEnsimm\xc3\xa4isen Mooseksen kirjan luvussa 38 Tamar menee naimisiin Juudan vanhimman pojan Erin kanssa. Erin kuoltua kelvottomuutensa t\xc3\xa4hden lankousavioliitto velvoittaa Tamaria solmimaan avioliiton Erin nuoremman veljen Onanin kanssa. Koska Onan ei tahdo tehd\xc3\xa4 Juudalle j\xc3\xa4lkel\xc3\xa4isi\xc3\xa4, Jumala antaa t\xc3\xa4m\xc3\xa4n kuolla. Niinp\xc3\xa4 Tamar muuttaa is\xc3\xa4ns\xc3\xa4 kotiin odottamaan, kunnes Juudan kolmas poika Sela on kylliksi vanha avioliittoon. Juuda ei kuitenkaan tahdo naittaa poikaansa Tamarille, mink\xc3\xa4 seurauksena Tamar tekeytyy prostituoiduksi ja saa Juudan itsens\xc3\xa4 hedelm\xc3\xb6itt\xc3\xa4m\xc3\xa4\xc3\xa4n h\xc3\xa4net. Lopulta Tamar synnytt\xc3\xa4\xc3\xa4 Juudalle kaksoset Peresin ja Serahin._NEWLINE_Ruutin kirjassa (Ruut 4:12-22) Tamar ja h\xc3\xa4nen poikansa Peres mainitaan sukuluettelossa Daavidin esivanhempina. Sen mukaisesti heid\xc3\xa4t mainitaan lis\xc3\xa4ksi Matteuksen evankeliumin alussa olevassa sukuluettelossa Jeesuksenkin kaukaisina esivanhempina.'